Tikrasis snapuotis

Tikrasis snapuotis (Ziphius cavirostris) – snapuotųjų banginių (Ziphiidae) šeimos žinduolis. Dar vadinamas Kiuvje snapuočiu, pagerbiant paleontologą Žoržą Kiuvje, kuris 1823 m. sugebėjo aprašyti rūšį pagal 1804 m. Prancūzijos pakrantėje rasto kritusio banginio gaišenos dalį. Dėl sunkumų atpažįstant šią rūšį (sunkiai atskiriama ne iš artimo atstumo) ir plataus arealo gyvūnų skaičius išlieka nežinomas.

Apibūdinimas 

Užauga iki 7 m ir gali sverti 2–3 tonas. Kūnas nuo tamsiai pilkos iki sodrios rudos spalvos. Snapo formos snukis bukas. Gyvenimo trukmė iki 40 m. Tarp jūros žinduolių yra giliausiai panyrantys – su palydovinių siųstuvų, pritvirtintų ant banginio plaukmenų, pagalba nustatyta, kad vienas gyvūnas pasiekė 3 km gelmę, kitas išbuvo po vandeniu 137 min.

Paplitęs visuose vandenynuose, išskyrus Arktį, dažniausiai dideliame, virš 1 km gylyje, šaltuose ir tropiniuose vandenynuose. Rūšis sutinkama nuo Šetlando salų šiaurėje iki Ugnies Žemės pietuose.

Nuorodos 

 Tikrasis snapuotis 

Banginiai